Foto's: 6 dood, 8 beseer in N3-ongeluk | Maroela Media
Foto: ER24 Facebook
Nog foto's volg onderaan die berig
Ses mense is dood en agt mense beseer tydens 'n ongeluk Maandagaand by Hammarsdale-afrit op die N3 buite Durban.
"'n Motorfiets, twee sportnutsvoertuie en 'n ligte motorvoertuig het net voor 20:00 in mekaar vasgery," het Derrick Banks, woordvoerder van ER24, gesê. "Een van die drie motors, vermoedelik 'n Toyota Tazz, is in die helfte geskeur. Die motorfietsryer en vyf insittendes van die ligte motor is almal op die toneel dood verklaar. Die insittendes van die twee sportnutsvoertuie is vir nek- en rugbeserings behandel. Hulle is op die toneel stabiliseer en na Hillcrest-privaathospitaal geneem vir verdere mediese behandeling."
Volgens Banks het die wrakstukke sowat 150m ver oor die pad gestrooi gelê. Die ongeluk het in 'n noordelike rigting voor die Hammarsdale-afrit plaasgevind. Alle bane van die snelweg tussen Hammarsdale en Cato Ridge was tydelik vir verkeer gesluit. Die verkeer is na die R103 herlei. Die oorsaak van die ongeluk is nie bekend nie, aangesien ooggetuies se weergawe van die gebeure glo nie ooreenstem nie. "Die betrokke owerhede is op die toneel om die ongeluk verder te ondersoek," het Banks bygevoeg.
Foto: @ER24EMS op Twitter
Foto: @nontobek0Sibisi op Twitter
foto's Hammarsdale KwaZulu-Natal N3
Dit is dié soort menseslagting op ons paaie wat my en my gesin daarvan weerhou om gedurende Paasfees van die huis af weg tge gaan, behalwe dat ons deelneem aan die Nagmaalsdiens op Goeie Vrydag en die erediens op Opstandingsondag. Dit is tog die minste wat ons kan doen om die kruisiging, die begrafnis en die liggaamlike opstanding van Jesus Christus, ons Here,te gedenk. In stede daarvan, spring duisende van ons mense in hul voertuie en jaag na vakansie-oorde (asof dié sal weghardloop!) juis op die twee dae wat die kern van die Paasfees uitmaak. En elke jaar herhaal die… Lees meer »